A BIZOTTSÁG 276/2007/EK RENDELETE
(2007. március 15.)
az egyes vajfélékre nyújtott export-visszatérítésekre vonatkozó folyamatos pályázati felhívás megnyitásáról szóló 581/2004/EK rendelet és a sovány tejporra nyújtott export-visszatérítésekre vonatkozó folyamatos pályázati felhívás megnyitásáról szóló 582/2004/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendeletre (1) és különösen annak 31. cikke (3) bekezdésének b) pontjára és (14) bekezdésére,
mivel:
(1)
Az 581/2004/EK bizottsági rendelet (2) 1. cikkének (1) bekezdése és az 582/2004/EK bizottsági rendelet (3) 1. cikkének (1) bekezdése szerint egyes rendeltetési helyek ki vannak zárva az export-visszatérítésekből.
(2)
A tej és tejtermékek export-visszatérítésének megállapításáról szóló, 2007. január 25-i 61/2007/EK bizottsági rendelet (4)2007. január 26-tól az L 20 és L 40 zónákba sorolással kizárta az export-visszatérítésre jogosult rendeltetési helyek köréből Liechtenstein, Livigno és Campione d’Italia, Helgoland, Grönland és a Feröer-szigetek területét. Ezért e rendeltetési helyeket az 581/2004/EK és 582/2004/EK rendelet szerinti pályázati felhívások útján meghatározott export-visszatérítésekből is ki kell zárni.
(3)
Ezért az 581/2004/EK és az 582/2004/EK rendeletet ennek megfelelően módosítani kell.
(4)
Az ebben a rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
Az 581/2004/EK rendelet 1. cikke (1) bekezdése második albekezdésének helyébe a következő szöveg lép:
„Az első albekezdésben említett termékeket bármely rendeltetési helyre irányuló kivitelre szánják, kivéve az Amerikai Egyesült Államok, Andorra, Ceuta és Melilla, a Feröer-szigetek, Gibraltár, Grönland, Helgoland, Liechtenstein, Livigno és Campione d’Italia, valamint Vatikánváros területét.”
2. cikk
Az 582/2004/EK rendelet 1. cikke (1) bekezdésének helyébe a következő szöveg lép:
„(1) Folyamatos pályázati eljárás nyílik meg a 3846/87/EGK bizottsági rendelet (5) I. mellékletének 9. szakaszában említett, az ex ex 0402 10 19 9000 termékkód alá tartozó, legfeljebb 0,5 tömegszázalék tejidegen adalékanyagot tartalmazó, legalább 25 kilogramm nettó tömegű zsákokba csomagolt olyan sovány tejporra nyújtott export-visszatérítések meghatározása érdekében, amelyet bármely rendeltetési helyre irányuló kivitelre szánnak, kivéve az Amerikai Egyesült Államok, Andorra, Ceuta és Melilla, a Feröer-szigetek, Gibraltár, Grönland, Helgoland, Liechtenstein, Livigno és Campione d’Italia, valamint Vatikánváros területét.
3. cikk
Ez a rendelet az Európai Unió Hivatalos Lapjában történő közzétételét követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. március 15-én.